Tâhere Qorrat ol-'Eyn
Tâhere Qorrat ol-'Eyn var en ledende skikkelse inden for Sheykhismen, en iransk, stærkt messianistisk sekt i tolvershiitisk islam, som senere udviklede sig til bâbismen. Ud over dette var hun også poet.
Tâhere blev født ind i en familie af religiøse ledere og fik – uhørt i sin samtid – en uddannelse i både religion, sprog og litteratur, helt på linje med en mand. Dette gav hende senere mulighed for at forlade mand og børn og hellige sig en mission for først sheykhismen og senere bâbismen. Hun blev henrettet ved kvælning i 1852, anklaget for at være en kætter, der havde forbrudt sig mod de basale trosartikler i shiismen.
Tâheres digte er stærkt præget af hendes tro. De minder meget om sufidigte, der udtrykker længslen efter at blive forenet med guddommen.
Tâhere Qorrat ol-‘Eyn er i nyere tid blevet symbolet for kvinders ret til være på lige fod med mænd. For mange iranere var og er Tâhere den første iranske kvinde, der blev uddannet, forlod sin familie for at forfølge sine mål, og som optrådte i forsamlinger uden at være tildækket.